คุมเข้มห้ามตัดทุเรียนอ่อนขาย พร้อมเดินหน้าสร้างความเชื่อมั่นทุเรียนไทย ผ่านมาตรฐาน GAP และ GMP Plus
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และนางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เน้นย้ำถึงคุณภาพและมาตรฐานของผลไม้และสินค้าเกษตรโดยเฉพาะทุเรียน โดยตั้งแต่มีมาตรการเข้มงวดคุณภาพ กรมวิชาการเกษตรร่วมกับจังหวัดจันทบุรี กำหนดมาตรการทุเรียนด้อยคุณภาพ หรือทุเรียนอ่อนมาต่อเนื่อง จังหวัดจันทบุรีกำหนดวันเก็บเกี่ยวทุเรียน แบ่งตามชนิดหลัก อาทิ พันธ์ทุเรียนกระดุม สามารถเก็บเกี่ยวได้หลังวันที่ 20 มีนาคมเป็นต้นไป ส่วนพันธุ์ชนี วันที่ 10 เมษายนนี้และหมอนทอง,ก้านยาว วันที่ 25 เมษายนนี้ อย่างไรก็ตาม ยังพบการส่งทุเรียนอ่อนเข้าสู้ล้งก่อนส่งต่อไปต่างประเทศ ที่ผ่านมาได้ติดตามร่วมกับเจ้าหน้าที่ตำรวจจังหวัดจันทบุรีอย่างใกล้ชิด สามารถจับกุมแล้ว 2-3 ครั้ง โดยภาพรวมการผลิตผลไม้ภาคตะวันออก ข้อมูลจากสำนักงานเศรษฐกิจการเกษตร แจ้งว่าจะมีทุเรียนกว่า 7.4 แสนตัน มีผลผลิตเพิ่มขึ้น เนื่องจากเกษตรกรหลายคนปลูกทุเรียนแทนยางพาราเนื่องจากราคาทุเรียนดีกว่าอยู่ 200 บาท/กิโลกรัม ส่วนมังคุดและเงาะ มีปริมาณการผลิตที่ 2.2 แสนตัน ส่งผลให้ภาพรวมการส่งออกผลไม้ภาคตะวันออกมีปริมาณผลไม้ประมาณ 1 ล้านตัน ซึ่งในตัวเลขปริมาณดังกล่าวมีทุเรียนอ่อนเพียงร้อยละ 1 ยืนยันว่ามาตรการกระทรวงเกษตรและสหกรณ์ ที่ออกมาเป็นมาตรการที่เข้มงวดและที่ผ่านมาปฎิบัติได้ดี รวมถึงจับกุมผู้กระทำผิดอย่างจริงจัง กรมวิชาการเกษตร ลงพื้นที่ให้ความรู้แก่ผู้ประกอบการ ล้ง โดยเฉพาะอย่างยิ่งมาตรการ Zero Covid ที่ประเทศจีนได้เข้มงวดเป็นพิเศษ ที่ห้ามตรวจพบเจอโรคโควิด จึงได้ทำงานตรวจโรงงานให้ได้มาตรฐาน GAP , GMP Plus ควบคุมการผลิตที่คำนึงโรคโควิด ปัจจุบันมีโมเดลต้นแบบ 4 โรงงานที่จังหวัดจันทบุรี เตรียมขยายผลโรงงานต้นแบบให้ครอบคลุมหลายจังหวัด เพื่อสามารถเตรียมส่งสินค้าไปต่างประเทศได้อธิบดีกรมวิชาการเกษตร กล่าวอีกว่า ได้รับข่าวดีถึงการส่งออกล็อตแรก เป็นสินค้าทุเรียนและมะพร้าว ปัจจุบันถึงด่านกว้างโจรเรียบร้อยแล้ว นับเป็นเรื่องที่ดี แต่ยังคงมีความกังวลเนื่องจากสถานการณ์การแพร่บาดโควิด-19 ระลอกใหม่ในจีนเพิ่มมากขึ้น ทำให้การส่งสินค้ายากขึ้น แต่ความโชคดีที่ประเทศไทยผลไม้ยังผลิตออกมาไม่มาก ยังคงมีเวลา ซึ่งคาดการณ์ประมาณ 1 เดือน สถานการณ์จะคลี่คลายลง โดยการส่งออกทางเครื่องบินและเรือ เป็นการส่งทางตรงที่มีโอกาส รวมถึงมองหาตลาดใหม่ช่วยกระจายสินค้าไปยังภูมิภาคอาเซียน อาทิ ประเทศมาเลเชีย สิงคโปร์ เป็นต้น